157. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 61490/1402/Μ13/1-86 της 30 Ιουν./13 Ιουλ. 1978 (ΦΕΚ Β΄ 614) Περί των απαιτουμένων δικαιολογητικών για τη χορήγηση του επιδόματος οικογενειακών βαρών του άρθρ. 3 του Νόμ. 787/1978 στους συνταξιούχους. ΄Εχοντας υπόψη: 1.Τις διατάξεις των άρθρ. 3 και 12 του Νόμ. 754/78 «περί ρυθμίσεως των αποδοχών των δημοσίων υπαλλήλων πολιτικών και στρατιωτικών, των υπαλλήλων Ν.Π.Δ.Δ. και άλλων τινών συναφών διατάξεων» και του άρθρ. 2 του Νόμ. 755/78 «περί ρυθμίσεως των αποδοχών των λειτουργών της τακτικής δικαιοσύνης, του κυρίου προσωπικού του Ν.Σ.Κ. και των ιατροδικαστών». 2.Τις διατάξεις του άρθρ. 3 του Νόμ. 787/78 «περί αυξήσεως των συντάξεων του Δημοσίου των μη καθοριζομένων επί τη βάσει μισθού ενεργείας και ρυθμίσεως συνταξιοδοτικών θεμάτων κατόπιν του νέου μισθολογίου, αποφασίζουμε: Καθορίζουμε ως εξής δικαιολογητικά που πρέπει να συνοδεύουν την αίτηση χορηγήσεως επιδόματος οικογενειακών βαρών του άρθρ. 3 του Νόμ. 787/1978 στους συνταξιούχους. α)Πιστοποιητικό ή απόσπασμα από τα Δημοτολόγια του Δήμου ή της Κοινότητας που φέρεται γραμμένη η οικογένεια του συνταξιούχου, το οποίο να βεβαιώνει ότι έχει γνήσια ή νομιμοποιηθέντα ή θετά παιδιά, το όνομά τους, τη χρονολογία γεννήσεώς τους και την προσωπικήν τους κατάσταση (έγγαμα ή άγαμα). β)Προκειμένου περί παροχής του επιδόματος σε οικογένεια στην οποία καταβάλλεται ήδη επίδομα για προηγούμενο ή προηγούμενα παιδιά το κατά την προηγουμένη υποπαράγραφο πιστοποιητικό ή απόσπασμα Δημοτολογίου ή πλήρες αντίγραφο ληξιαρχικής πράξεως γεννήσεως του παιδιού για το οποίο ζητείται η καταβολή του επιδόματος. γ)Υπεύθυνη δήλωση του αιτούντος σύμφωνα με το Ν.Δ. 105/69 από την οποία να προκύπτει ότι δεν λαμβάνει επίδομα οικογενειακών βαρών για τα παιδιά του από καμιά άλλη πηγή. Εάν υπάρχουν ανίκανα για άσκηση οποιουδήποτε βιοποριστικού επαγγέλματος παιδιά άνω των 18 ετών, στην αίτηση που υποβάλλεται να γίνεται ειδική μνεία γι’ αυτό, προκειμένου να παραπεμφθούν στην αρμόδια Ανωτάτη Υγειονομική Επιτροπή. Εάν η ανικανότητα αυτή έχει ήδη διαπιστωθεί κατά τη διάρκεια της ενεργού υπηρεσίας του υπαλλήλου, δεν απαιτείται νέα γνωμάτευση, αλλά βεβαίωση της Δ/νσεως Διοικητικού του Υπουργείου που υπηρέτησε ότι χορηγείτο σ’ αυτό το επίδομα. Προκειμένου περί παιδιών που έχουν συμπληρώσει το 18ο έτος της ηλικίας τους και φοιτούν σε ανώτερες ή ανώτατες Σχολές υποβάλλεται και βεβαίωση της Σχολής περί του χρόνου εγγραφής τους σ’ αυτή και τη διάρκεια φοιτήσεως που απαιτείται για την αποπεράτωση των σπουδών. 